ไทยพาณิชย์รุกซื้อขายกองทุนบนสมาร์ตโฟน
บลจ.ไทยพาณิชย์ เปิดซื้อขายกองทุนผ่านมือถือ เอาใจลูกค้ายุคดิจิตอล ปัจจุบันซื้อขายเฉลี่ยหมื่นล้านต่อเดือน
6 พ.ย. 2555

บลจ.ไทยพาณิชย์ เปิดซื้อขายกองทุนผ่านมือถือ เอาใจลูกค้ายุคดิจิตอล ปัจจุบันซื้อขายเฉลี่ยหมื่นล้านต่อเดือน
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ธนาคารไทยพาณิชย์ได้เปิดให้บริการใหม่ “ธนาคารบนมือถือ” สำหรับลูกค้าที่ใช้โทรศัพท์เคลื่อนที่ทั้งระบบ iPhone Android และ Blackberry รวมทั้ง iPad ผ่านแอพพลิเคชัน “SCB Easy” ที่สามารถทำธุรกรรมการเงินได้ง่ายตลอด 24 ชั่วโมง รวมถึงซื้อขายกองทุนรวม
ทั้งนี้ กลุ่มธนาคารไทยพาณิชย์ได้พัฒนารูปแบบการบริการใหม่ผ่านระบบอินเทอร์เน็ตแบงก์กิงอย่างต่อเนื่อง เพื่ออำนวยความสะดวกแก่ลูกค้าสามารถทำธุรกรรมการเงินครอบคลุมได้ทุกด้าน รวมทั้งการเปิดซื้อขายกองทุนรวม ส่งผลให้ลูกค้าเข้ามาใช้บริการซื้อขายกองทุนผ่านช่องทางดังกล่าวเพิ่มมากขึ้น โดยปัจจุบันมีฐานลูกค้าที่ใช้บริการกว่า 1.4 ล้านราย
“ที่ผ่านมาลูกค้าให้ความสนใจและใช้บริการซื้อขายกองทุนออนไลน์ผ่านระบบ SCB Easy Net จำนวนมาก โดยมีอัตราเติบโตทุกปี และมีการทำรายการในแต่ละเดือนมูลค่าเฉลี่ยสูงกว่า 1 หมื่นล้านบาท ซึ่งเชื่อว่าการขยายบริการไปสู่ช่องทางโทรศัพท์มือถือจะทำให้ลูกค้าสะดวกมากขึ้น” นางโชติกา กล่าว
สำหรับลูกค้าที่สนใจบริการและเป็นลูกค้าที่ใช้บริการ SCB Easy Net เพียงดาวน์โหลดแอพพลิเคชัน SCB Easy ลงในโทรศัพท์และเชื่อมต่อระบบอินเทอร์เน็ตก็ใช้งานได้ทันที โดยไม่ต้องลงทะเบียนใหม่ ไม่มีค่าใช้จ่ายและมีระบบรักษาความปลอดภัยมาตรฐานสูง หากยังไม่เคยใช้งานสามารถสมัครได้โดยไม่เสียค่าธรรมเนียม